पंचायती राज, जेकर अर्थ होला पंचाइत के राज, एक किसिम के राजनीतिक सिस्टम हवे जे भारतीय उपमहादीप में पैदा भइल आ वर्तमान में ई भारत, पाकिस्तान, बांग्लादेश, श्रीलंका, आ नेपाल में मिले ला। ई भारतीय उपमहादीप में सभसे पुराना लोकल सरकार के सिस्टम हवे जेकरा इतिहासी परमान कम से कम 250 ईसवी तक पुरान होखले के मिले ला। परंपरागत रूप से गाँव सभ में बूढ़ बुजुर्ग लोग में से पंच चुनल जाँय जिनहन लोग के गाँव के लोग आम सहमती से लोकल लेवल पर फैसला लेवे वाला माने। हालाँकि, अइसन सिस्टम के कई अलग-अलग रूप मौजूद रहलें। अइसन पंचाइत सभ के परंपरागत काम लोकल लेवल पर बिबाद में फैसला कइल रहे। पंचाइत के मुख्य ब्यक्ति के सरपंच, मुखिया चाहे परधान कहल जाय।